
ПРЕДЛОЖЕНИЯ
Комисията по заетост и социални въпроси приканва водещата комисия по бюджетен контрол да включи в предложението за резолюция, което ще приеме, следните предложения:
–	като взе предвид годишния доклад на Европейската сметна палата относно изпълнението на бюджета на ЕС за финансовата 2022 година,
–	като взе предвид годишния доклад на Европейската сметна палата относно агенциите на ЕС за финансовата 2022 година,
–	като взе предвид консолидирания годишен отчет за дейността на Европейската фондация за обучение за 2022 г.;
1.	изразява задоволство, че Европейската сметна палата („Палатата“) обяви операциите, свързани с годишните отчети на Европейската фондация за обучение („Фондацията“) за финансовата 2022 година, за законосъобразни и редовни и че нейното финансово състояние към 31 декември 2022 г. е вярно представено;
2.	приветства дейностите на Фондацията за подпомагане на държавите – партньори на Съюза, да използват потенциала на своя човешки капитал и да подобрят перспективите за заетост на своите граждани чрез реформа на системите на образование, на професионално обучение, на придобиване на умения и на пазара на труда в контекста на политиките на Съюза в областта на външните отношения;
3.	приветства по-специално новата концепция на Фондацията за предприемачески центрове за високи постижения в областта на професионалното образование, които са разработени, за да допринесат за международния дебат в общността на предлагащите обучение по предприемачество и да вдъхновят центровете за обучение да реагират по-добре на променящите се потребности на гражданите, икономиките и обществата;
4.	приветства факта, че бюджетът на Фондацията за финансовата 2022 година беше увеличен на 25 милиона евро (21 милиона евро през 2021 г.)[footnoteRef:1]; изразява задоволство, че бюджетът на Фондацията за 2022 г. е изпълнен на 97,7%; подчертава, че е необходимо да се продължи да се осигуряват достатъчно човешки и финансови ресурси, които да дават възможност на Фондацията да изпълнява своя мандат и да продължи да изпълнява своята работна програма, постигайки много висок коефициент на приключване на дейностите; [1:  Тези бюджетни данни са взети от годишния доклад на ЕСП относно агенциите на ЕС за финансовата 2022 година и се основават на общия размер на бюджетните кредити за плащания, налични през финансовата година.] 

5.	приветства факта, че въпреки бюджетната криза, предизвикана от инфлацията и цените на комуналните услуги през 2022 г., Фондацията успя да управлява ефективно своите разходи, да въведе мерки за намаляване на разходите и да преразгледа приоритетите, без да допусне големи смущения в работната си програма;
6.	подчертава значението на работата и добавена стойност в областта на компетентност на Фондацията; признава, че целите и действията на Фондацията са тясно съгласувани с политиките и дейностите на ЕС в областта на професионалното образование и обучение, човешкото развитие, уменията и миграцията; приветства продължаващото сътрудничество и споделяне на ресурси между Фондацията и други агенции, по-специално с Европейския център за развитие на професионалното обучение (Cedefop) и Европейската фондация за подобряване на условията на живот и труд (Eurofound), което дава възможност за значителен обмен на знания;
7.	отбелязва със загриженост, че Палатата е докладвала за слабости в две процедури за възлагане на обществени поръчки, по-специално по отношение на законосъобразността и редовността на операциите, като слабостите са свързани с липсата на финансов капацитет на оферентите, предложени от Фондацията; призовава Фондацията допълнително да усъвършенства своите процедури за възлагане на обществени поръчки, като осигури пълно съответствие с приложимите правила, да гарантира, че те постигат възможно най-добро съотношение между качество и цена, по-конкретно чрез опростяване на своята методика и обсъждане съвместно с компетентните служби на Комисията на възможни алтернативни методи за осъществяването на дейности в държавите — партньори на Фондацията;
8.	поздравява Фондацията за изготвянето на корпоративен план за повишаване на енергийната ефективност и неутралността по отношение на климата на нейните операции;
9.	препоръчва, въз основа на наличните данни, освобождаването от отговорност на директора на Европейската фондация за обучение във връзка с изпълнението на бюджета на Фондацията за финансовата 2022 година. 


ПРИЛОЖЕНИЕ: СУБЕКТИ ИЛИ ЛИЦА,
ПРЕДОСТАВИЛИ ИНФОРМАЦИЯ НА ДОКЛАДЧИКА ПО СТАНОВИЩЕ
<FootprintIntro>Докладчикът декларира в рамките на своята изключителна отговорност, че не е получила информация от нито един субект или лице, които да бъдат посочени в настоящото приложение съгласно член 8 от приложение I към Правилника за дейността.</FootprintIntro>

